b'\n_START_ARTICLE_\nSoobarjanje\n_START_PARAGRAPH_\nS\xc3\xb2ob\xc3\xa1rjanje ali k\xc3\xb2precipit\xc3\xa1cija je v kemiji so\xc4\x8dasno obarjanje snovi, ki je pri danih razmerah obi\xc4\x8dajno topna. Podobno je v medicini soobarjanje natanko obarjanje nevezanega antigena skupaj s kompleksom antigen-protitelo._NEWLINE_Soobarjanje je pomemben problem v kemijski analizi, kjer je pogosto ne\xc5\xbeeleno, vendar pa se ga v nekaterih primerih da tudi izkoristiti. V gravimetri\xc4\x8dni analizi \xe2\x80\x93 ki temelji na obarjanju analita in merjenju njegove mase za dolo\xc4\x8ditev njegove koncentracije ali \xc4\x8distosti \xe2\x80\x93 je soobarjanje problem, saj se ne\xc5\xbeelene ne\xc4\x8disto\xc4\x8de pogosto soobarjajo z analitom, kar vodi do prevelike (la\xc5\xbene) mase oborine. Ta problem lahko pogosto ubla\xc5\xbeimo s "staranjem oborine" (\xc4\x8dakanjem, da se oborina uravnote\xc5\xbei ter tvori ve\xc4\x8dje in \xc4\x8distej\xc5\xa1e delce) ali pa s ponovnima raztapljanjem in obarjanjem vzorca._NEWLINE_Po drugi strani pa je v analizi elementov v sledovih, ki je pogosta v radiokemiji, po navadi soobarjanje edini na\xc4\x8din lo\xc4\x8ditve nekega elementa. Ker so elementi v sledovih preve\xc4\x8d razred\xc4\x8deni (v\xc4\x8dasih na manj kot 1 ppb), da bi jih oborili s konvencionalnimi sredstvi, so po navadi sooborjeni z nosilci \xe2\x80\x93 snovmi s podobno kristalno strukturo, ki lahko vase vklju\xc4\x8di \xc5\xbeeleni element. Primer tega je lo\xc4\x8devanje francij od drugih radioaktivnih elementov s soobarjanjem s cezijevimi solmi, kot je cezijev perklorat. Zasluge za spodbujanje uporabe soobarjanja v radiokemiji ima Otto Hahn._NEWLINE_Obstajajo trije glavni mehanizmi soobarjanja: inkluzija, okluzija in adsorpcija. Inkluzija je pojav, ko se ne\xc4\x8distota vklju\xc4\x8di (inkludira) v mre\xc5\xbeo kristalne strukture nosilca, kar povzro\xc4\x8di kristalografski defekt; do tega lahko pride, \xc4\x8de sta ionski polmer in naboj ne\xc4\x8distote podobna tistima v nosilcu. Adsorpcija je pojav, pri katerem se ne\xc4\x8distota \xc5\xa1ibko ve\xc5\xbee (adsorbira) na povr\xc5\xa1ino oborine. Okluzija je pojav, ko se adsorbirana ne\xc4\x8distota fizikalno ujame v kristal med njegovo rastjo._NEWLINE_Poleg vloge v kemijski analizi in v radiokemiji je soobarjanje tudi potencialno pomembno pri mnogih okoljskih problemih, ki so tesno povezani z vodnimi viri, vklju\xc4\x8dno s kislinsko drena\xc5\xbeo rudnikov, uhajanjem radionuklidov iz opore\xc4\x8dnih deponij, prenosom kovinskih onesna\xc5\xbeevalcev na industrijska in obrambna mesta, koncentracijo kovin v vodnih sistemih in tehnologijo za \xc4\x8di\xc5\xa1\xc4\x8denje odpadnih vod._NEWLINE_Soobarjanje se uporablja tudi kot metoda sinteze magnetnih nanodelcev.'